Raplamaa talimängude avalöök tehti discgolfi rajal
#000000
Discgolf on aja jooksul aina enam populaarsust kogunud. Seega ei ole väga üllatav, et tänavuste Raplamaa talimängude avalöögina toimunud discgolfi võistlustel osales tervelt 78 mängijat. Igaüks neist esindas ühte Raplamaa neljast vallast – Kehtnat, Kohilat, Märjamaad või Raplat. Iga valla kaksteist paremat tulemust läksid arvesse üldtabeli moodustamisel.
Valdade üldarvestuses saavutas parima tulemuse Kehtna, kes kogus 326 punkti. Kolm suuremat punktitoojat olid Alar Lepikult, Eve Maido ja Tõnu Kleesmann. Teise koha sai Kohila vald (kolm suuremat punktitoojat Maarja Roht, Heigo Tamberg, Henri Vanem), kolmas oli Märjamaa (Karl-Martin Marrandi, Maria Liivamägi, Kary Pill) ning neljas Rapla vald (Ken Laane, Siim Solman, Evelin Räis). Kõige rohkem oli võistlejaid Kehtna vallast – tervelt 24.
Võistlus toimus kaheksateistkümne korviga rajal. Tavapäraselt on Valtu spordimaja ümbruses asuval rajal 14 korvi, kuid Raplamaa talimängude tarbeks paigaldati neli ajutist korvi juurde. Võistluste korraldaja Artur Ojasalu ütles, et Valtu spordimaja discgolfi rada valiti võistluste pidamiseks just seetõttu, et tegemist on võrdlemisi lihtsa rajaga. Seega on see sobilik algajatele, keda oodati Raplamaa talimängudest osa võtma.
Võistlus toimus laupäeva, 18. jaanuari ennelõunal. Iga võistleja läbis 18-korvise raja ühe korra. Nagu öeldud, oli tegemist tänavuste Raplamaa talimängude esimese võistlusega. Jätku said need teisipäeva, 21. jaanuari õhtul, kui toimus mälumäng. Esialgse plaani järgi pidid talimängud alguse saama juba 11. jaanuaril vabatehnika suusatamisega, kuid see jäi olematute lumeolude tõttu ära.
#000002
Palukülas avati uus discgolfi rada
#000010
Discgolf on ajanud oma juured sügavale Raplamaa mulda
#000011
Kehtna raamatukogus näeb mängimiseks liiga hinnalisi discgolfi kettaid
#000012
Kohilas tehti algust discgolfi nädalamängude sarjaga
#000013